CELEX: 32022R0565
Language: lv
Date: 2022-04-07 00:00:00
Title: Komisijas Īstenošanas regula (ES) 2022/565 (2022. gada 7. aprīlis) par atļauju 3-nitrooksipropanola preparātu lietot par barības piedevu piena govīm un vaislas govīm (atļaujas turētājs: DSM Nutritional Products Ltd, pārstāvis Savienībā: DSM Nutritional Products Sp. z o.o.) (Dokuments attiecas uz EEZ)

8.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 109/32
               
            
         KOMISIJAS ĪSTENOŠANAS REGULA (ES) 2022/565
         (2022. gada 7. aprīlis)
         par atļauju 3-nitrooksipropanola preparātu lietot par barības piedevu piena govīm un vaislas govīm (atļaujas turētājs: DSM Nutritional Products Ltd, pārstāvis Savienībā: DSM Nutritional Products Sp. z o.o.)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:
         
                     (1)
                  
                  
                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība.
                  
               
                     (2)
                  
                  
                     Saskaņā ar Regulas (EK) Nr. 1831/2003 7. pantu ir iesniegts pieteikums uz atļauju lietot 3-nitrooksipropanolu. Minētajam pieteikumam ir pievienotas Regulas (EK) Nr. 1831/2003 7. panta 3. punktā prasītās ziņas un dokumenti.
                  
               
                     (3)
                  
                  
                     Minētais pieteikums attiecas uz atļauju 3-nitrooksipropanolu lietot par barības piedevu piena govīm un vaislas govīm; to paredzēts klasificēt piedevu kategorijā “zootehniskās piedevas” un funkcionālajā grupā “vielas, kas labvēlīgi ietekmē vidi”.
                  
               
                     (4)
                  
                  
                     Eiropas Pārtikas nekaitīguma iestāde (“Iestāde”) 2021. gada 30. septembra atzinumā (2) secināja, ka, ievērojot ierosinātos izmantošanas nosacījumus, 3-nitrooksipropanols kaitīgi neietekmē ne piena govju, ne vaislas govju veselību, ne patērētāju drošību, ne vidi. Iestāde secināja, ka barības piedeva būtu jāuzskata par acu un ādas kairinātāju un ka ieelpojot 3-NOP var būt kaitīgs un ar potenciālu risku, ko rada eksponētība ieelpošanas ceļā. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka, jo īpaši uz piedevas lietotāju, veselību. Turklāt ieelpošanas radīts risks būtu jānovērš, barības piedevu tirgū laižot tādu granulu veidā, kurās ieelpojamo daļiņu procentuālā daļa ir niecīga. Iestāde secināja, ka barības piedeva var samazināt metāna veidošanos piena govju un vaislas govju gremošanas traktā. Iestāde neuzskata, ka būtu vajadzība noteikt īpašas prasības attiecībā uz pēctirgus uzraudzību. Tā arī ir verificējusi ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.
                  
               
                     (5)
                  
                  
                     3-nitrooksipropanola novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ minēto vielu būtu jāatļauj lietot tā, kā norādīts šīs regulas pielikumā.
                  
               
                     (6)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Pielikumā specificēto preparātu, kas pieder pie piedevu kategorijas “zootehniskās piedevas” un funkcionālās grupas “vielas, kas labvēlīgi ietekmē vidi”, ir atļauts lietot par dzīvnieku barības piedevu, ievērojot pielikumā noteiktos nosacījumus.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 7. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 268, 18.10.2003., 29. lpp.
         
         
            (2)  EFSA Journal 2021, 19(11):6905.
      
      
         
            PIELIKUMS
            
                        Piedevas identifikācijas numurs
                     
                     
                        Atļaujas turētāja nosaukums
                     
                     
                        Piedeva
                     
                     
                        Sastāvs, ķīmiskā formula, apraksts, analītiskā metode
                     
                     
                        Dzīvnieku suga vai kategorija
                     
                     
                        Maksimālais vecums
                     
                     
                        Minimālais saturs
                     
                     
                        Maksimālais saturs
                     
                     
                        Citi noteikumi
                     
                     
                        Atļaujas derīguma termiņš
                     
                  
                        mg aktīvās vielas uz kg kompleksās barības ar mitruma saturu 12 %
                     
                  
                        
                           Kategorija: zootehniskās piedevas Funkcionālā grupa: vielas, kas labvēlīgi ietekmē vidi (samazina metāna veidošanos zarnās)
                        
                     
                  
                        4c1
                     
                     
                        
                           DSM Nutritional Products Ltd, pārstāvis Savienībā: DSM Nutritional Products Sp. z o.o.
                        
                     
                     
                        3-nitrooksipropanols
                     
                     
                        
                           Piedevas sastāvs
                        
                        Preparāts, kurā ir vismaz 10 % 3-nitrooksipropanola
                        Daļiņas < 50 μm: mazāk par 0,5 %
                        Daļiņas < 10 μm: 0 %
                        Granulveida pulveris
                     
                     
                        Piena govis un vaislas govis
                     
                     
                        —
                     
                     
                        53
                     
                     
                        80
                     
                     
                        
                                    1.
                                 
                                 
                                    Barībā piedevu iekļauj premiksa veidā.
                                 
                              
                                    2.
                                 
                                 
                                    Barības apritē iesaistītie uzņēmēji nosaka, kādas darbības procedūras un attiecīgi organizatoriskie pasākumi piedevas un premiksu lietotājiem jāveic, lai novērstu potenciālos riskus, kas izriet no ieelpošanas, saskares ar ādu vai saskares ar acīm. Ja ar šīm procedūrām un pasākumiem riskus līdz pieņemamam līmenim samazināt nav iespējams, ar piedevu un premiksiem rīkojas, izmantojot piemērotus individuālos aizsardzības līdzekļus, t. sk. acu, ādas un elpceļu aizsarglīdzekļus.
                                 
                              
                     
                        2032. gada 28. aprīlis
                     
                  
                        
                           Aktīvās vielas raksturojums
                        
                        3-nitrooksipropanols
                        (propān-1,3-diol-mononitrāts)
                        Ķīmiskā formula: C3H7NO4
                        
                        
                           CAS numurs: 100502-66-7
                     
                  
                        
                           Analītiskā metode
                            (1)
                        
                        3-nitrooksipropanola kvantitatīvajai noteikšanai barības piedevā, premiksos un barības maisījumos:
                        
                                    —
                                 
                                 
                                    apgrieztās fāzes augstas izšķirtspējas šķidrumhromatogrāfija ar spektrofotometrisko detektēšanu (HPLC-UV)
                                 
                              
                  
               (1)  Sīkāka informācija par analītiskajām metodēm ir pieejama references laboratorijas vietnē: https://ec.europa.eu/jrc/en/eurl/feed-additives/evaluation-reports.